Bejaarde man op plaas oorval, beroof(Foto: SA Polisie) ŉ Aanvaller is nog soek ná ŉ bejaarde man vandeesweek op sy plaas buite Groblersdal in Limpopo oorval is. Hy is geïdentifiseer as Christof Kruger. Kruger het Dinsdag omstreeks 17:30 van die dorp, waar hy ŉ werker afgelaai het, na die plaas teruggekeer. ŉ Man met ŉ klapmus en handskoene het hom oënskynlik ingewag en oorval. Sy hande en voete is glo met draad vasgebind en sy hand is onder meer beseer waar hy met ŉ panga geslaan is. Dit is in dié stadium onduidelik presies hoeveel aanvallers betrokke was. Die moontlikheid dat nóg twee mans by die voorval betrokke was, word glo ook ondersoek. Kruger is die huis binnegeneem, waar die aanvaller geld en die kluissleutels geëis het, het Marius Müller, AfriForum se nasionale operasionele koördineerder, gesê. Nadat Kruger gesê het hy het nie ŉ kluis nie, het die rower sy beursie met kontant, sy skootrekenaar en selfoon gebuit. Hy is daarna na buite die huis geneem en glo aan ŉ boom vasgemaak, waarna die rower gereedskap geëis het om die sonpanele op die plaas los te kry. Hy het eindelik ook met altesaam ses van dié panele gevlug. Kruger het homself omstreeks 19:15 losgewikkel gekry en hulp ontbied. Hy is nie ernstig beseer nie. Maroela Media het ŉ navraag aan die polisie gerig oor die voorval en wag op terugvoer.